Els ensenyaments del cicle d'educació secundària per a les persones adultes tenen com a finalitat que els i les alumnes en acabar el cicle assoleixin les capacitats generals següents:
a) Relacionar-se amb altres persones, organitzar-se i participar en activitats de grup, adoptant actituds de flexibilitat, solidaritat, interès i respecte per superar inhibicions i prejudicis i rebutjar tot tipus de discriminacions tot utilitzant el diàleg i l'argumentació.
b) Assolir competències comunicatives suficients per comprendre i produir missatges visuals, orals i escrits amb propietat, autonomia i creativitat en llengua catalana, castellana i, si escau, en aranès i almenys en una llengua estrangera, tot reflexionant sobre els processos implicats en l'ús del llenguatge.
c) Aconseguir, seleccionar, tractar i comunicar informació utilitzant les fonts en què habitualment es troba disponible, les metodologies i els instruments tecnològics apropiats i procedint de manera organitzada, autònoma i crítica per tal d'assolir nous coneixements que ajudin a construir una escala de valors socialment més justa.
d) Desenvolupar estratègies per tal de conèixer i utilitzar de manera crítica els recursos que ofereix la societat en general, i de forma més específica la societat de la informació i de les noves tecnologies, per tal de progressar personalment i socialment.
e) Conèixer els trets essencials del desenvolupament científic i tecnològic, reflexionar críticament sobre aquest desenvolupament i valorar-ne èticament les causes i les implicacions sobre l'entorn físic, la societat i la persona.
f) Identificar problemes dels diversos camps de coneixement i de la vida quotidiana, analitzant la diversitat d'elements i variables que hi intervenen, i elaborar estratègies per resoldre'ls, mitjançant procediments intuïtius, de raonament lògic i d'experimentació, reflexionant sobre el procés seguit i el resultat obtingut.
g) Analitzar els mecanismes i els valors que regeixen el funcionament de les societats a diferents escales territorials, i d'una manera especial els relatius als drets i deures que tenen com a ciutadans i ciutadanes dins els àmbits més immediats (polític, cultural, social i laboral), que permetin l'elaboració de judicis i criteris per tal d'actuar amb autonomia i iniciativa en la defensa dels interessos personals i col·lectius, així com en el canvi social que permet que les societats avancin.
h) Desenvolupar i respectar el sentiment de pertinença a una comunitat en general i de manera concreta a la societat catalana; conèixer i valorar-ne les característiques històriques, geogràfiques, socials, lingüístiques, culturals i de l'entorn natural com a elements de la seva identitat, així com contrastar i respectar altres cultures, i escollir aquelles opcions que afavoreixin més el desenvolupament integral com a persones.
i) Orientar-se en el món laboral, identificant les diferents possibilitats d'ocupació, reinserció laboral, reciclatge, autoocupació, fent ús de la formació permanent i el coneixement de la normativa legal adequada, i interrelacionar els elements que hi intervenen.
j) Conèixer i comprendre els aspectes bàsics del funcionament del propi cos i de les conseqüències dels actes i les decisions personals per a la salut individual i col·lectiva.
k) Conèixer les característiques, les potencialitats i la manera de controlar-se d'un mateix per desenvolupar un sentiment d'autoestima que permeti participar, amb criteri propi i de manera equilibrada, en el context social, i valorar l'esforç i la superació personals per contribuir al benestar individual i col·lectiu.
l) Detectar les pròpies necessitats formatives i gestionar el procés d'aprenentatge cercant recursos, mètodes i tècniques per formar-se permanentment; utilitzar la manera d'aprendre i l'experiència personal per adquirir nous coneixements i aprenentatges, i desenvolupar estratègies per aplicar-los en la creació i la recerca de noves activitats i ocupacions en els àmbits cultural, social o econòmic.
16.2 Les capacitats descrites al punt anterior tindran un valor funcional que permetrà a l'alumnat exercir-les de manera autònoma en el seu procés formatiu i en la seva vida quotidiana.